Document ID: 32009R0760

KOMISIJAS REGULA (EK) Nr. 760/2009
(2009. gada 19. augusts)
par grozījumiem Komisijas Regulā (EK) Nr. 1741/2006, ar ko nosaka īpašu eksporta kompensāciju piešķiršanas noteikumus par atkaulotu vērša gaļu, kas pirms eksportēšanas ir nodota ievešanai muitas noliktavā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši 170. pantu saistībā ar 4. pantu,
tā kā:
(1)
Komisijas Regulā (EK) Nr. 1741/2006 (2) noteikts, ka atkaulotai vērša gaļai, par kuru ir pieņemta deklarācija saistībā ar ievešanu uzglabāšanā, jāveic fiziska pārbaude, kas attiecas uz vismaz 5 % pieņemto deklarāciju par ievešanu uzglabāšanā reprezentatīvu atlasi.
(2)
Lai nodrošinātu vienlīdzīgu attieksmi pret uzņēmējiem, kas veic eksportu atbilstīgi Regulai (EK) Nr. 1741/2006, un uzņēmējiem, kas veic tiešo eksportu, ir jāgarantē, ka daudzumi, kas izmantoti fizisku pārbaužu veikšanai, tiek ņemti vērā, aprēķinot eksporta kompensāciju maksājumus.
(3)
Komisijas 2009. gada 7. jūlija Regulā (EK) Nr. 612/2009, ar kuru nosaka kopējus sīki izstrādātus noteikumus eksporta kompensāciju sistēmas piemērošanai lauksaimniecības produktiem (3), ir paredzēts princips, ka produktu daudzumus, kas paņemti kā paraugi, kārtojot muitas eksporta formalitātes, un nav atdoti atpakaļ, eksporta kompensāciju maksājumu aprēķināšanas nolūkā jāuzskata par nepaņemtiem.
(4)
Tāpēc attiecīgi jāgroza Regula (EK) Nr. 1741/2006.
(5)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1741/2006 10. pantā pievieno šādu 4. punktu:
“4. Eksporta kompensāciju maksājumu aprēķināšanas nolūkā produktu daudzumus, kas paņemti kā paraugi saistībā ar 4. panta 8. punktā minēto fizisko pārbaudi un nav atdoti atpakaļ, uzskata par nepaņemtiem no eksportētā produktu daudzuma.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 19. augustā

Labels: 3
17
6